9. schôdza NR SR - 14. deň - A. dopoludnia
Dátum: 2024-02-22
Poslanec: Viskupič, Marián (SaS)
Druh vystúpenia: Vystúpenie v rozprave

6. Ďakujem pekne, pán predsedajúci, za slovo ešte raz. Takže, vážené kolegyne, kolegovia, poviem teda bližšie k tomuto návrhu zákona. No v prvom rade, teda čo sa stalo. Lex konsolidácia, koalícia schválila zvýšene približne tisíc rôznych poplatkov v rôznych oblastiach. Čo sa týka toho celého zvýšenia, ja som tu ten, kto veľmi často hovorí, že, samozrejme, treba rešpektovať infláciu. Hovorím to aj na jednej strane, aj na strane druhej, preto veľa z tých poplatkov, ktoré boli zvýšené, tam treba súhlasiť, pretože boli, neboli zvyšované dlhé roky, a teda inflácia, samozrejme, postupuje, takže tam sa dá pri iných druhoch poplatkov súhlasiť, že okej, pokiaľ boli zvýšené v súlade s infláciou, dá sa s tým žiť. Zároveň ale boli zvýšené aj poplatky v oblasti dopravy a to sú tie poplatky, ktorým sa venuje môj návrh zákona, ktorý práve predkladám, a tam je ten zámer, alebo teda cieľ zákona to, že poplatky v oblasti dopravy, ktoré tiež boli v tom jednom veľkom balíku s ostatnými poplatkami zvýšené, vraciam na pôvodnú úroveň pred zvýšením. Reálne, aby sme tomu úplne rozumeli, lex konsolidácia tieto poplatky v oblasti dopravy zvyšuje od 1. 4. 2024, to znamená, ešte zvýšené neboli. Môj návrh ich vracia naspäť od 1. 6. 2024, čiže, bohužiaľ, ak teda by získal návrh zákona dostatočnú podporu, tak bude tam dvojmesačné obdobie, kedy budú zvýšené, proste nedá sa to legislatívne urobiť tak, aby sa to stihlo, aby zvýšené neboli. No. A teraz, prečo teda práve dopravné poplatky? Prvá vec je tá, že na rozdiel od iných poplatkov práve tieto dopravné poplatky boli priebežne viackrát zvyšované, a teda to odôvodnenie, že veď máme infláciu, tak ich treba zvyšovať, tuto neplatí, preto ich vraciam naspäť. To je teda jeden pohľad. Ďalší pohľad, samozrejme, je, že jednoducho doprava zohráva významnú úlohu v každodennom, či už v súkromnom, alebo v pracovnom, živote občanov, takisto aj firiem, a treba si jasne uvedomiť, že motoristi sú významnou skupinou prispievateľov do štátneho rozpočtu cez celú škálu rôznych daní, poplatkov a ďalších, ďalších platieb. Motoristi platia dépeháčku pri nákupe pohonných hmôt, mazív, všetkých servisných služieb, samozrejme, aj pri samotnom vozidle. Motoristi platia – a nie malé – spotrebné dane, zasa či už palív, mazív, motoristi platia... a zoberme si, estekáčku, emisnú kontrolu. Firmy platia dokonca ešte aj cestnú daň, čo sú teda ďalšie, ďalšie platby, ďalšie dane. Platí sa diaľničná nálepka. Takisto bola ešte zvýšená, len pre zaujímavosť, naša diaľničná nálepka je drahšia ako napríklad švajčiarska. Neporovnávajme rozsah diaľničnej siete. Platia – a stále viac – za parkovanie. Jednoducho motoristi... A ešte, aby som nezabudol, samozrejme, platia rôzne ďalšie poplatky či už spojených s dovozom vozidla, kúpou vozidla, ďalším predajom vozidla, s vydaním vodičského preukazu, s akoukoľvek zmenou v technickom preukaze, jednoducho motoristi sú dojnou kravou pre štát. Proste tak ako nás tu sedí úplne málo, tak presne opačne, to, o čom sa teraz bavíme, sa týka vyše 3,3 mil. občanov. To je množstvo motoristov, množstvo ľudí, ktorí vlastnia vodičské preukazy, majú, majú vozidlo alebo vozidlá. Čiže skutočne, myslím si, že tá hranica tej bolesti dávno bola dosiahnutá, preto by bolo veľmi fajn, ak by sme práve motoristov nezaťažovali už viacej, aby sme im nezvyšovali všetky tieto ďalšie poplatky. Ja som presvedčený, že štát už dostatočne profituje a profitoval vlastne na či už teda inflácii a vôbec na, na motoristoch. Platíme drahšie, stúpli, stúpli ceny palív, samozrejme, z toho je aj väčšia porcia DPH, takže štát má aj, aj vyšší príjem z DPH, takisto z rôznych ďalších, veď rastú, rastú ceny servisných služieb, rastú ceny samotných vozidiel, všetci si pamätáme, že keby ste sa pozreli na cenníky vozidiel pred piatimi rokmi, sú výrazne nižšie. Z toho všetkého má, má štát proste vyššie a vyššie príjmy, takže tuto by sme skutočne mali tým motoristom spraviť akoby ústretový krok. Hovorím ale ústretový krok, že nezvyšovať im, hej, takže ten rozsah tých platieb štátu, ktorý mal, by sa v podstate neznížil, len, hovorím, aby sa už ďalej nezvyšoval. Zasa, toto nie je politická vec, motoristi nie sú že saskári alebo péeskári, alebo smeráci, alebo hlasáci, motoristi sú občania, všetci, takže v tomto by sme im ozaj mohli pomôcť. To už nehovorím o ďalších veciach, že už teda keď sa platí tá diaľničná nálepka, tie financie, a teraz sa už nebavme ani, aká veľká časť ide na mýto, vôbec na tú správu a prevádzku, a kde tie financie končia, to je ešte iný príbeh, ale ani ten zvyšok nejde do skvalitnenia alebo do rekonštrukcií, alebo do teda budovania nových dopravných infraštruktúr, proste jednoducho, a zopakujem to ešte raz, motoristi sú čistou dojnou kravou a ja som presvedčený, že stačilo. No a zoberme si súčasťou alebo v podstate hlavnou súčasťou týchto poplatkov sú, sú práve poplatky za vydanie evidenčného čísla vozidla. No, a to je zasa ďalší dôvod, prečo práve v tejto oblasti by sa nemali zvyšovať, pretože, ešte za teda predchádzajúcej vlády sa podarilo vyriešiť vydávanie alebo tú samotne, teda výrobu evidenčných čísiel vozidla tak, že náklady na ne klesli. Jednoducho ukončila sa zmluva s predchádzajúcim dodávateľom, štát normálne že nakúpil vybavenie, nakúpil stroje, nakúpil materiál a dneska štát vo svojej réžii vydáva, ale hlavne aj vyrába tieto, tieto tabuľky evidenčných čísel vozidla. To znamená, že realita je, že náklady štátu súvisiace s touto oblasťou dokonca klesli oproti minulosti. Čiže ešte raz, nie je tu tá, ten materiálny dôvod, aby sme práve tieto poplatky zvyšovali. Zároveň by som, by som teda na tomto chcel poukázať, že ako to zvýšenie vyzerá. Zoberme si základný set značiek, dnes sa platí teda 33 euro za, za značky, potom, samozrejme, aj za, za samotné prihlásenie. To zvýšenie je na 50, hej? Takisto, takisto je to, myslím, 42 %, ak si to dobre pamätám. Takisto napríklad tie individuálne značky, kde si teda môžete napísať svoju kombináciu slov, písmen, čísel, čohokoľvek, tam to bolo za dve značky 331 euro, zvyšuje sa to na 500 euro. Potom ďalší poplatok, za, keď stratíte značku alebo za, za znovuvydanie evidenčného čísla vozidla, to bolo doteraz 66 euro, zvyšuje sa to na 100. Avšak starý dizajn sa už urobiť nedá, takže vlastne keď stratíte jednu značku, potrebujete v podstate dve nové, takže to je vlastne z pôvodných 66 euro na 200, hej, to sa už bavíme o navýšeniach asi 100-150 % cca. Takže toto všetko sú dôvody, prečo nemá zmysel, a je to jednoducho fakt zdieranie motoristov, toto zvyšovať. No a ďalšia vec je, a to by som chcel ukázať, že ako je dobré vlastne fungovať, a teda ako by sa fungovať nemalo. Možno si pamätáme, bola o tom dosť veľká debata, predchádzajúcom volebnom období sa mi podarilo vlastne urobiť, no nazvime to, že revolučnú zmenu v týchto evidenčných číslach vozidiel, a to je teda to, že je ponechateľné, prenositeľné, a teda tieto veci, a, samozrejme, proste potom sa urobil ešte dizajn tých, tých individuálnych značiek tak, že zrušili sme vlastne tie okresné, okresné označenia, tým pádom teda celých sedem znakov vie byť individuálnych. Čiže toto všetko sa zmenilo. A čo to spôsobilo? Spôsobilo to to, a takto nejak by mal štát fungovať. Tá základná služba má byť relatívne za rozumnú cenu, hej, považujem, že tých 33 euro, ktorých štát chce za vydanie bežných značiek bez špeciálnej logiky, to považujem za férové. Je to výrazne nad náklady štátu, čiže je to okej. No a teraz, tým, že sa urobila vlastne tá logika tých individuálnych značiek až na sedem znakov, tak sa to stalo ďaleko zaujímavejšie pre... firmy si tak označujú svoje vozidlá alebo aj ľudia si ich označujú, pretože si tú značku môžu ponechať, hej. Keď mali dať 331 euro za značku, ktorú, za tri roky ju musia zošrotovať, nebolo to dobré. Teraz si ju môžu ponechať dlhšie, koľko chcú. Čiže štát urobil to, že urobil to zaujímavejšie, aby si ľudia viacej kupovali napríklad tieto značky s tou individuálnou logikou, ak teda na do toho chcú investovať. To sa podarilo. Teraz aktuálne čísla sú, že množstvo týchto špeciálnych značiek vydaných je štvornásobné. Stúplo fakt o 400 %, následne, samozrejme, stúpli aj príjmy štátu. Čiže toto je fajn, že štát má mať ponuku, a ak má o ňu motorista záujem, nech si ju kúpi. Ale všetko má mať nejakú tú zdravú cenu. Zvyšovať to z tých 331 pri nákladoch štátu, ktoré sú na úrovni možno 20 euro, hej, pri tejto špeciálnej, je už extrém. A, a keď už to bude tých 500 euro, tak ja som presvedčený, zas už si niekto povie, a ne, ne, ne, to už je moc drahé . Čiže jednoducho netreba zvyšovať vlastne tú cenu takto. Treba zvyšovať ponuku štátu, to je to, čo sa podarilo, a proste zaujímavosť ponuky štátu pre občana, ktorý si to kúpi, to sa teda podarilo mne v predchádzajúcom volebnom období, a to považujem za správny postup, ale teraz už tú ponuku, ju zasa robiť menej zaujímavú, lebo bude drahšia, a výrazne drahšia, už považujem za krok zlým smerom, takže preto je tu tento návrh, ktorý popri tých asi 80 rôznych poplatkoch vlastne vracia na pôvodnú úroveň aj tieto poplatky za vydanie evidenčných čísel vozidla, ako som spomínal. Toľko, toľko asi odo mňa k tomuto. Ešte raz by som možno chcel poprosiť všetkých kolegov, opozičných, koaličných, všetkých, toto, si myslím, že nie je politika. Toto je o tom, že môžeme všetci spoločne urobiť život motoristov o niečo jednoduchším. Hovorím, motoristi volia, takto jak tu sedíme krížom, všetkých. A nie je dôvod, aby sme im tuná fakt alebo aby im koalícia proste takto zvyšovala. Skúsme nájsť tú vôľu a skúsme nájsť tú cestu, a ja som presvedčený, že to motoristi ocenia a štát bude naďalej profitovať z toho, že tie príjmy budú vyššie preto, pretože je zaujímavé pre motoristov mať tam tú svoju značku so svojím menom alebo s názvom firmy a číslom vozidla, aby tá ponuka bola stále zaujímavá. Ešte raz poviem, tie, ktoré si kupuje motorista za 331 euro oproti minulosti po tej zmene, teda ktorú sme urobili v minulom volebnom období, štvornásobne viacej sa takých značiek kupuje alebo predáva, pohľad štátu, alebo teda občana, a z toho štát profituje. Čiže takto nejak to môže byť, takto je to v pohode. Prosím, nekazme to, čo funguje. Niekedy je fakt najlepšie, keď sa nechajú veci, ktoré fungujú, ktoré dávajú zmysel, bezo zmeny. Ocenia to motoristi, ľudia, všetci vaši voliči, naši voliči a myslím si, že tuto by sme mohli nájsť skutočne tú spoločnú vôľu. Ďakujem pekne za pozornosť.